《芙蓉盛开》
宋代·释居简

霣霜槁百卉，拒霜独开花。寒驱煖消落，秋借春韶华。

酣酣罗珍姿，表表骈翠葩。晴云剪新绮，落日明丹砂。

瀣冷褪宿艳，叶散摘零霞。离骚比君子，城阙藏山家。

二月三月时，红紫相矜誇。西风一摇落，乱委随蓬麻。

花中障颓澜，晚节礼有加。芳洁以类从，薰莸分等差。

梅追元气回，菊制暮景斜。弗使四时气，断续令人嗟。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。